RESOLUCIÓN do 22 de abril de 2005, da Delegación Provincial de Ourense, pola que se dispón o rexistro, o depósito e a publicación, no Diario Oficial de Galicia, do texto do convenio colectivo da empresa Aguas de Cabreiroá, S.A. de Ourense para os anos 2005-2006.
CONSELLERÍA DE ASUNTOS SOCIAIS, EMPREGO E RELACIÓNS LABORAIS — III. OUTRAS DISPOSICIÓNS — 17/10/2005

Visto o texto do convenio colectivo da empresa Aguas de Cabreiroá, S.A. de Ourense anos 2005-2006 (código convenio nº 3200012), que tivo entrada nesta Delegación Provincial da Consellería de Asuntos Sociais, Emprego e Relacións Laborais de Ourense o 19 de abril de 2005, subscrito con data do 21 de marzo de 2005, en representación da parte económica, pola empresa, e da parte social, polo comité de empresa, en representación dos traballadores; e de conformidade có disposto no artigo 90.2º e 3º, do Real decreto lexislativo 1/1995, do 24 de marzo, polo que se aproba o texto refundido da Lei do Estatuto dos traballadores, Real decreto 1040/1981, do 22 de maio, sobre rexistro e depósito de convenios colectivos de traballo e Real decreto 2412/1982, do 24 de xullo, sobre traspaso de funcións e servizos da Administración do Estado á Comunidade Autónoma de Galicia, en materia de traballo.
Esta delegación provincial
ACORDA:
Primeiro.-Ordenar a súa inscrición no libro de rexistro de convenios colectivos de traballo, existente nesta delegación provincial e notificación ás representacións económica e social da comisión negociadora.
Segundo.-Ordenar o seu depósito no Servizo de Relacións Laborais, Unidade de Mediación, Arbitraxe e Conciliación.
Terceiro.-Dispoñer a súa publicación no Diario Oficial de Galicia.
Ourense, 22 de abril de 2005.
José Lage Lage
Delegado provincial de Ourense
Convenio colectivo da empresa Aguas de Cabreiroá, S.A.
Artigo 1º.-Ámbito de aplicación.
Este convenio é de ámbito empresarial e de aplicación obrigatoria á empresa Aguas de Cabreiroá, S.A., con domicilio social en Verín (Ourense), dedicada
á explotación e envasado de augas minerais naturais. Igualmente afectará ás factorías, dependencias, sucursais ou delegacións que a empresa teña con personal ao seu servizo, incluído en nómina, dentro da provincia ou fóra dela.
Artigo 2º.-Ámbito persoal.
Estará afectado por este convenio todo o persoal da empresa a que fai mención o artigo 1º, agás as persoas que exerzan funcións de alta dirección e alto consello.
Así mesmo, as partes entenden que para mellorar o precario sistema, contratarán preferentemente a traballadores procedentes do Inem, aínda que se fose imprescindible a contratación de traballadores a través de empresas de traballo temporal para labores distintos aos de produción, o salario que se aplicará a estes traballadores achegaríase o máis posible ao vixente para a mesma categoría nesta empresa, condición que se fará constar na oferta de emprego.
Artigo 3º.-Vixencia, duración e denuncia.
A duración deste convenio será de dous anos, comezando os seus efectos económicos o 1 de xaneiro de 2005 e rematando a súa vixencia o 31 de decembro de 2006.
O convenio prorrogarase tacitamente por anos sucesivos se non fose denunciado por calquera das partes con tres meses de antelación alomenos ao remate da súa vixencia. As condicións da denuncia serán as que determine o Estatuto dos traballadores, permanecendo vixente o texto, ata a sinatura dun novo.
Artigo 4º.-Compensación e absorción.
Todas as melloras que se implanten por norma xeral serán compensadas e absorbidas ata onde acaden as deste convenio de forma individualizada e en cómputo anual.
Artigo 5º.-Comisión paritaria.
Para resolver as dúbidas que puidiesen xurdir sobre a aplicación do convenio, constitúese unha comisión mixta composta polos vogais que interviñeron na negociación e elaboración do convenio.
Artigo 6º.-Clasificación do persoal.
Complétase a ordenanza vixente coa definición das seguintes categorías:
Técnico titulado de laboratorio: é o que, co título de facultativo oficial, realiza as funcións de analista de control de calidade, con responsabilidade, dependendo directamente da dirección da empresa.
Laborante: é o produtor experto en análises e traballos de laboratorio, que sen título facultativo leva a cabo as funcións indicadas como auxiliar técnico titulado.
Capataz: é o produtor que ten ao seu cargo un grupo de persoas ás que dirixe e orienta na execución dos traballos dun determinado servizo.
Peón: é o operario que executa labores nos que se require predominantemente esforzo físico, sen necesidade de práctica operativa ningunha.
Esta categoría só poderá aplicárselle ao persoal contratado pola tempada para carga e descarga e non ao ingreso no cadro de persoal como operario de embotellado.
Operario de fabricación de envases: é o operario encargado de supervisión, control e manipulación das máquinas de fabricación de envases.
Artigo 7º.-Xornada de traballo.
Establécese unha xornada de 1.760 horas efectivas de traballo en cómputo anual, equivalentes ás 40 horas efectivas de traballo semanal. A xornada diaria será de 8 horas de luns a venres. A devandita xornada será flexible e a empresa distribuirá ao longo do ano atendendo ás necesidades do envasado e os períodos de maior demanda. Poderá establecerse xornada continuada ou partida, respectándose en todo caso os máximos legais.
No caso de realizarse xornada continuada terán dereito a 15 minutos de bocadillo por conta da empresa, que se computará como xornada efectivamente traballada para todos os efectos.
A empresa poderá establecer quendas de traballo, cando as necesidades de organización do traballo así o aconsellen, sen que isto supoña variación ningunha na retribución do persoal afectado. Os representantes dos traballadores serán informados de calquera variación no sistema de quendas.
Calquera cambio na composición e horario das quendas deberá ser coñecido polos interesados o penúltimo día laborable da semana anterior.
As quendas na sección de extrusión serán de 8 horas efectivas de luns a venres, acumulándose 15 minutos diarios en horas de vacacións, que serán gozadas polo persoal desta sección, de forma adicional ao pactado no artigo 8º, durante os meses de outubro a decembro.
Na organización das quendas teranse en conta as circunstancias persoais de cada empregado, sempre que non deterioren a organización do traballo.
Considérase festivos para todos os efectos o martes de Entroido.
Artigo 8º.-Vacacións.
Todo o persoal comprendido neste convenio terá dereito a 30 días naturais de vacacións durante o ano 2004.
O salario que se percibirá durante o período de vacacións será o real estipulado neste convenio.
As vacacións concederanse de acordo coas necesidades do persoal, se ben a empresa se reserva a facultade de concedelas fóra da época de campaña comprendida ente o 1 de xuño e o 30 de setembro, ambas as dúas inclusive.
O calendario laboral, no que se inclúe o período de vacacións, será negociado entre os representantes dos traballadores e a empresa.
Para gozar os 23 días fóra da tempada de verán, teranse en conta que debe haber como mínimo dúas semanas entre o goce dos 7 días de verán e os seguintes que se desfruten.
Para evitar que unha enfermidade a fin de ano prive a un traballador das súas vacacións, establécese que cando o período de vacacións gozadas máis os días que por calquera causa estivera de baixa sexan menos de 35 días naturais, os días que lle quedan de vacacións pendentes ao rematar o ano, gozaranse no seguinte.
Garántense un mínimo de 21 días laborais de vacacións. Os traballadores que no seu período vacacional, de 30 días naturais, desfruten de menos de 21 días laborais terán un novo período cos días que lles falten para chegar aos 21 laborais. Neste caso, os días pendentes poderán desfrutarse de maneira conxunta ou separada, sendo de libre disposición, sempre que as necesidades do servizo o permitan, a criterio da dirección. Para desfrutar destes días o traballador deberá obter previamente a autorización do seu xefe ou director correspondente, que lla concederá sempre que a súa ausencia non perturbe a boa marcha da sección.
Artigo 9º.-Retribucións.
A retribución constará de:
-Salario base.
-Complementos salariais.
Artigo 10º.-Salario base.
O salario base será o que se especifique na táboa de salarios anexa.
Artigo 11º.-Antigüidade.
Establécese un complemento por antigüidade consistente en trienios do 4% sobre o salario base.
Artigo 12º.-Gratificación de carencia de incentivos.
Establécese unha gratificación de carencia de incentivos como prima de produtividade e asistencia.
A gratificación de carencia de incentivos consistirá en percibir cada traballador, individualmente e por cada día laborable, as cantidades que constan na táboa de salarios deste convenio por este concepto. A devandita gratificación, en vacacións, aboaranse polos días naturais do período de vacacións.
Artigo 13º.-Sistema de incentivos.
A empresa poderá establecer calquera outro sistema de incentivos á produción, non podendo ser menos en cómputo anual que os establecidos no convenio como gratificación de incentivos.
Artigo 13º.-Bis.-Complemento de nocturnidade.
Teráse a consideración de horario nocturno aquel que comprenda desde as 22.00 horas da noite ata as 6.00 horas da madrugada. En traballo noturno percibirase un complemento de noturnidade do 25% do salario base.
Artigo 14º.-Gratificacións extraordinarias.
Consistirán en dúas pagas extraordinarias dunha mensualidade de salario base máis antigüidade, cada unha, pagadoiras unha en xullo e outra en decembro. Durante os anos 2005 e 2006 á paga de xullo sumaráselle o complemento de carencia de incentivos.
Ademais, a empresa pagará, en concepto de participación de beneficios, outra mensualidade de salario
base máis antigüidade, que deberá facerse efectiva no primeiro trimestre de cada ano e por anos vencidos. No ano 2006, aos conceptos anteriores sumaráselles o complemento de carencia de incentivos.
A percepción de cada unha das pagas realizarase dentro dos 15 primeiros días do mes que corresponda.
A partir do ano 2007 as dúas pagas extraordinarias, pagadoiras en xullo e en decembro, e a de participación de beneficios, que se fará efectiva no primeiro trimestre de cada ano, consistirán nunha mensualidade de salario base, antigüidade e complemento de carencia de incentivos.
Artigo 15º.-Xubilación.
Ao cesar o traballador na empresa por xubilación, e sempre que á data do 12 de xullo de 2001 se encontrase en activo e cunha relación laboral de carácter indefinido, concederáselle unha indemnización de salario base máis antigüidade, en proporción aos seus anos de servizo na empresa, de acordo coa seguinte escala:
-5 anos: dúas mensualidades.
-10 anos: tres mensualidades.
-15 anos: catro mensualidades.
-20 anos: cinco mensualidades.
-25 anos: seis mensualidades.
-De 30 anos en diante: unha anualidade.
Esta cláusula non lles será de aplicación ás novas incorporacións que se produzan a partir do 12 de xullo de 2001.
Artigo 16º.-Gratificación de vixilancia e garda xurado.
En concepto de perigosidade establécese unha gratificación para os que exerzan as devanditas funcións, consistente nun incremento do 10% do salario base.
Artigo 17º.-Auxiliares administrativos.
Os auxiliares administrativos, aos 3 anos de exerceren as devaditas funcións na empresa, deberán ascender automaticamente á categoría de oficiais administrativos.
Artigo 17º Bis.-Auxiliar de fabricación.
Aos tres anos de exercer a dita categoría, ascenderá á inmediatamente superior.
Artigo 18º.-Seguro de vida, accidentes e invalidez permanente.
A empresa estará obrigada a manter un seguro para todo o pesoal afectado polo convenio que cubra as seguintes indemnizacións:
-Morte por accidente: 18.030,36 euros.
-Morte por calquera outra causa: 15.025,30 euros.
-Invalidez permanente absoluta e total: 18.030,36 euros.
Os beneficiarios deste seguro serán o cónxuxe viúvo ou, de ser o caso, os que teñan dereitos do traballador asegurado.
O prazo para concretar este seguro para o persoal de novo ingreso será de seis meses, a partir do día no que o traballador cause alta na empresa.
Artigo 19º.-Gratificación por matrimonio.
Todos os traballadores cunha antigüidade de polo menos tres anos na empresa terán dereito, cando casen, a unha gratificación dun mes de salario máis antigüidade.
Artigo 20º.-Xubilacións anticipadas.
Os traballadores da empresa comprométense a facilitar a xubilación anticipada aos 60 anos, acolléndose aos convenios e normativas que poidan establecerse co réxime da Seguridade Social.
A empresa permitirá a xubilación anticipada da seguinte maneira:
Xubilación aos 61 anos: 4 mensualidades.
Xubilación aos 62 anos: 3 mensualidades.
Xubilación aos 63 anos: 2 mensualidades.
Xubilación aos 64 anos: 1 mensualidade.
Artigo 21º.-Salario anual.
En función do establecido no artigo 26.5º do Estatuto dos traballadores, establécese un salario anual para a categoría de peón, en función das 1.760 horas anuais de 10.197,03 euros, sen contar a antigüidade.
Para os efectos deste convenio entenderase por mensualidade a doceava parte da anualidade.
Artigo 22º.-Licenzas retribuídas.
O persoal afectado por este convenio terá dereito a solicitar licenza retribuída de 3 días por falecemento de pais, cónxuxe, fillos ou irmáns, segundo establece o artigo 37 do Real decreto lexislativo 1/1995, do 24 de marzo, e o seu correspondente na ordenanza laboral.
O persoal afectado neste convenio terá dereito a solicitar licenza retribuída de 1 día por falecemento de familiares de 2º grao e sobriños.
Igualmente terá dereito a solicitar licenza retribuída de 1 día, no caso de voda dun fillo, cando esta sexa en día laborable ou sexa noutra provincia distinta á de Ourense.
Igualmente poderá asistir á consulta da Seguridade Social en Verín (incluso para acompañar a fillos menores de 12 anos), obrigándose a entregar xustificantes emitido polo médico en calquera caso.
Artigo 23º.-Excedencias.
Todo o persoal afectado por este convenio ten dereito á excedencia de acordo coas normas establecidas no Estatuto dos traballadores.
Artigo 24º.-Vestiario.
A empresa subministraralles aos traballadores dous equipos de traballo ao ano.
É obriga dos empregados coidar os equipos de traballo e preocuparse da súa limpeza e correcto uso.
Artigo 25º.-Cota sindical.
Por requirimento dos traballadores afiliados ás centrais sindicais ou sindicatos, a empresa descontará nas nóminas mensuais dos traballadores o importe das cotas sindicais correspondentes.
O traballador interesado en tal operación remitiralle á dirección da empresa un escrito no que expresará con claridade a orde de desconto, a central ou sindicato a que pertenece, a contía da cota, así como o número de conta á que deberá ser transferida a correspondente cantidade.
Artigo 26º.-Accidente laboral.
No caso de accidente laboral ou enfermidade profesional, a retribución será o 100% do salario base, que se contabilizará desde a consideración como baixa por accidente laboral ou enfermidade profesional.
No caso de baixa por enfermidade, o traballador ou traballadora percibirá o 100% a partir dos 15 primeiros días de baixa. Os accidentes non laborais levarán a prestación económica que en cada momento estableza a lexislación vixente.
Artigo 27º.-Lexislación complementaria.
Mentres non se estableza unha lei que regule as relacións laborais, as partes acóllense ao que determina o Estatuto dos traballadores, a Lei de liberdade sindical e a ordenanza laboral do sector.
Artigo 28º.-Contratos de formación.
En caso de que se realicen contratos de formación, ao salario para estes traballadores será igual ao salario do axudante de embotellado.
Poderán facérselles a traballadores con idades comprendidas entre os 16 e 21 anos, por un mínimo de 6 meses e un máximo de 24 meses.
Artigo 29º.-Contrato en prácticas.
Todos os contratos en prácticas, conforme establece a lexislación vixente, faranse por un mínimo de 6 meses e un máximo de 24. O salario que se lles aboará aos traballadores será do 85% do primeiro ano e do 95% o segundo, da categoría para a que se contratan.
Artigo 30º.-Compromiso de contratación indefinida.
Todo traballador que leve na empresa 12 meses ininterrompidos de contrato pasará a ser fixo.
Artigo 31º.-Cláusula de revisión salarial.
No suposto de que o índice de prezos ao consumo (IPC) rexistre o 31 de decembro dos anos 2005 e 2006 un valor superior ao IPC previsto polo Goberno para cada ano, farase unha revisión salarial pola dita diferenza. Tal revisión terá efecto do 1 de xaneiro de cada ano, e aboarase no primeiro trimestre do ano seguinte.
Artigo 32º.-Seguros privados.
En cumprimento da Lei 30/1995, do 8 de novembro, de ordenación e supervisión de seguros privados, a empresa asinou con data do 15-11-2002 con Mafpre Vida, unha póliza de seguro colectivo de vida nº 151-02.0430450-1000 na que externalizou os compromisos por pensións en Plan de pensións en seguros, que lles garanten aos traballadores que a data do 12 de xullo de 2001 se encontraban en activo e cunha
relación laboral de carácter indefinido, a percepción do premio recollido no artigo 15º do convenio, no suposto de cesamento do traballador na empresa por xubilación.
Artigo 33º
A empresa promoverá cursiños de prevención de riscos laborais con mutuas, ben a través de cursos sectoriais, para que todos os traballadores adquiran formación da saúde laboral, que serán impartidos conforme a lei durante as xornadas laborais por técnicos especializados ou entidades reguladas.
Constituirase un comité de seguridade e saúde laboral.
Artigo 34º
Salvando a liberdade de contratación da dirección e o respecto á lexislación vixente, ambas as partes acordan fomentar a estabilidade no emprego e, nesta liña, a empresa intentará, na medida do posible, manter o emprego fixo durante a vixencia deste convenio.
ANEXO
Táboa salarial, ano 2005
Categorías
Salario base
Gratificación día
Persoal técnico:
Licenciados/Titulados
1.069,43
Técnico titulado
916,41
Non titulados:
Encargado xeral
916,41
Encargado sección
855,18
Persoal administrativo:
Xefe 1ª
720,40
8,15
Xefe 2ª
720,40
8,15
Oficial 1ª
695,21
6,12
Oficial 2ª
686,50
5,41
Auxiliar
666,59
3,80
Persoal mercantil:
Xefe de vendas
989,42
6,12
Inspector de vendas
695,21
6,12
Vixilante
695,21
6,12
Corredor de praza
695,21
6,12
Persoal obreiro:
Capataz
695,21
6,12
Operario embotellamento
666,59
3,80
Aprendiz
666,59
3,80
Oficial 1ª
695,21
6,12
Condutor repartidor
695,21
6,12
Oficial 2ª
686,50
5,41
Oficial 3ª
686,50
5,41
Axudante
666,59
3,80
Condutor
666,59
3,80
Laborante
666,59
3,80
Fabricación de envases:
Operario fabr. envases
668,29
3,80
Oficial 2ª
688,51
5,41
Oficial 3ª
688,51
5,41
Persoal subalterno:
Peón
614,23
3,03
Almacenista
614,23
3,03
Ordenanza
614,23
3,03
Vixilante
614,23
3,03
Porteiro/conserxe
614,23
3,03
Telefonista
614,23
3,03
Limpador
614,23
3,03
Mozo recados
614,23
3,03
Auxiliar planta
587,03
2,28
Incremento salarial.-O incremento salarial para os conceptos retributivos do convenio será do 2%.
Cláusula derradeira
En todo o que non estea previsto neste convenio haberá que aterse ao disposto na regulación de establecementos balnearios do 3 de xuño de 1959 e na Lei 8/1980, do 10 de marzo. Este convenio é
asinado pola empresa Aguas de Cabreiroá, S.A. e os representantes dos traballadores/as no seo da devandita empresa, pertencentes á central sindical de comisións obreiras (CC.OO.), todas as partes con capacidade legal suficiente segundo o Real decreto lexislativo 1/1995, do 24 de marzo, do Estatuto dos traballadores.